टोकियो (जापान) । उत्तर कोरियाबाट अझै पनि गम्भीर प्रकृतिको खतरा देखिएको जापानले बताएको छ । जापानी रक्षामन्त्रालयको सुरक्षासम्बन्धी पहिलो वार्षिक बैठकमा जापानी अधिकारीले उत्तर कोरियाबाट ढुक्क हुन सक्ने अवस्था नरहेको बताएका छन् । त्यस्तै, चीनको बढ्दो सैन्य सङ्ख्यालाई पनि सो सुरक्षा समीक्षाको विषयवस्तु बनाइएको छ ।
उत्तर कोरियाली नेता किम जोङ उन र अमेरिकाका राष्ट्रपति डोनाल्ड ट्रम्पबीच गत जुन महीनामा सिङ्गापुरमा भेट भएपछि उत्तर कोरियाले आणविक उत्पादनको काम नगर्ने बताएको थियो । त्यसपछि उत्तर कोरियाबाट अब आणविक खतरा नरहेको अमेरिकाले बताएको थियो । तर, पनि जापानले भने त्यसप्रति ढुक्क हुने अवस्था नरहेको टिप्पणी गरेको हो । उत्तर कोरियाको आणविक कार्यक्रम र उसको क्षेप्यास्त्र कार्यक्रमबारे जापानले विगतदेखि उत्तर कोरियालाई जुन मान्यतामा राखेको थियो अहिले पनि त्यसमा कुनै परिवर्तन नआएको बताइएको छ । जापानले उत्तर कोरियाले प्रतिबद्धताअनुसार आणविक कार्यक्रम स्थगित गरेको भन्नेबारे अझै पनि ढुक्क हुन सक्ने अवस्था नआएको बैठकमा बताएको छ । रासस/एएफपी